དེའང་འདི་ཟླའི་ཕྱི་ཚེས་༡༠ནས་༡༢བར་ཉིན་གསུམ་རིང་སྡེ་དགེ་རྒྱལ་ཡོངས་ལྷན་ཚོགས་ཀྱི་འགན་འཛིན་ལྷན་ཚོགས་ཐེངས་༣པ་དང་།ཚོགས་ཆེན་ཐེངས་དང་པོ་དེ་བཞིན་རྒྱལ་ས་ལྡི་ལི་རུ་སྐོང་ཚོགས་ཞུས་ཏེ་དེ་རིང་རྒྱལ་ཁའི་ངང་ཚོགས་འདུ་གྲོལ་ཡོད་པ་རེད།ཚོགས་འདུ་དེར་བོད་མི་མང་སྤྱི་འཐུས་འཇུ་ཆེན་དཀོན་མཆོག་ཆོས་སྒྲོན་ལགས་དང་།སྤྱི་འཐུས་དབྱངས་ཅན་སྒྲོལ་དཀར་ལགས།སྤྱི་འཐུས་ཀུན་དགའ་བསོད་སྟོབས་ལགས།དེ་བཞིན་དབུས་རྒྱུན་ཚོགས་གཙོ་འཆམ་ར་དྲི་མེད་རྒྱལ་མཚན་ལགས་ཀྱིས་གཙོས་དབུས་རྒྱུན་ལས་རྣམ་པ་དང་།ཨ་རི།སུད་སི།སྦེལ་ཇམ།ཧྥི་རན་སི།བལ་ཡུལ།རྡ་ས།ལྡི་ལི།སྦིར།མཚོ་པདྨ།ལྡེ་ར་ལྡུན་གྱིས་མཚོན་པའི་ས་གནས་རྒྱུན་ལས་ཁག་དང་།ས་ཁང་ཚོགས་ཆུང་གི་ཚོགས་མི་དང་ཕུ་ནུ་གྲོས་རའི་རྒྱུན་ཟུར་དང་ས་གནས་འཐུས་ཟུར་རྣམ་པས་གཙོས་ཚོགས་ཞུགས་མི་སྣ་གྲངས་༥༠ཙམ་འདུ་འཛོམས་བྱུང་ཡོད་པ་རེད།ཚོགས་ཐེངས་འདིར་༸གོང་ས་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་སྐུ་ཚེ་ཡུན་དུ་བརྟན་ཕྱིར་ཞབས་རིམ་གསོག་སྒྲུབ་ཀྱིས་མཚོན་པའི་སྐུ་ཕྱྭའི་སྐོར་དང་།འདས་པའི་ལས་དོན་དང་རྩིས་ཁྲ་ཁག་ལ་ཞིབ་བཤེར་གནང་རྒྱུ།མང་ཚོགས་ཀྱི་བདེ་དོན་སྒྲུབ་སྟངས།དེ་བཞིན་སློབ་ཕྲུག་གྲངས་༨ལ་ལོ་རེར་སློབ་ཡོན་དོད་ཧིན་སྒོར་༡༡༠༠༠རེ་འབུལ་རྒྱུས་མཚོན་པའི་ཤེས་རིག་རྒྱུན་འཛིན་དང་དེར་སྐུལ་འདེད་གཏོང་ཐབས་སོགས་གྲོས་ཆོད་ཁག་༧སྤྱི་མོས་སུ་གཏན་འབེབ་བཟོས་ཡོད་པ་རེད།དེ་བཞིན་ལས་རིམ་གཙོ་བོ་ཞིག་ནི་དབུས་འོས་བསྡུ་ཚོགས་ཆུང་སྐབས་དང་པོས་དབུས་རྒྱུན་སྐབས་གཉིས་པ་འོས་འདེམས་ཐོག་བསྐོ་བཞག་བྱས་ཡོད་པ་རེད།